งัด พ.ร.บ.คำสั่งเรียก ตู่-ป้อม แจง กมธ.
วันนอร์ สวนวิษณุ ขัดขืนจำคุก-ปรับ,ฝ่ายค้านโต้แหลก วิษณุ อดีตประธานรัฐสภายัน กมธ.มีอำนาจเรียกนายกฯ-รองนายกฯ-รมต. มาชี้แจง วันนอร์ ไม่ยอมมาพบต้องมีเหตุผลรับฟังได้ เรียก 3 ครั้งดื้อไม่มาผิดกฎหมาย ชลน่าน งัด พ.ร.บ.คำสั่งเรียกมาจัดการ เบี้ยวเจอคุกไม่เกิน 3 เดือน ปรับไม่เกิน 5พันหรือทั้งจำทั้งปรับ นิรันดร์ ยัน กมธ.ป.ป.ช.มีอำนาจเรียก บิ๊กตู่ ตอบปมถวายสัตย์ฯไม่ผิด ม.157 ฝ่ายค้านขอขยายเวลาถกงบฯ ปี 63 เล็งหั่นลดไม่ต่ำกว่า 5 หมื่นล้าน เฉือนงบฯฝ่ายมั่นคง-กลาโหม-งบกลาง วิเชียร ไม่สงสัยคุณสมบัติ ธนาธร รอศาลรัฐธรรมนูญชี้ขาด ธนกร ฉะ เสรีพิศุทธ์ อย่าลุแก่อำนาจ เทพไท ติงเล่นผิดเวทีไล่เปิดเวทีซักฟอก เหน็บ ส.ส.สมัยแรกไม่เข้าใจบทบาทหน้าที่ บิ๊กป๊อก ลั่นพร้อมเคลียร์งบฯป้องกันภัย,จากกรณีนายวิษณุ เครืองาม รองนายกรัฐมนตรีฝ่ายกฎหมาย ระบุว่า พล.อ.ประยุทธ์ จันทร์โอชา นายกรัฐมนตรี รวมทั้งรองนายกฯและรัฐมนตรี มีสิทธิไม่ไปชี้แจงต่อคณะกรรมาธิการของสภาผู้แทนราษฎร หรือจะส่งผู้แทนไปก็ได้ ขณะที่พรรคฝ่ายค้านโต้แย้งระบุ กมธ.มีอำนาจเรียกไป 3 ครั้งหากเพิกเฉยไม่มีเหตุผลที่รับฟังได้ มีความผิดตาม พ.ร.บ.คำสั่งเรียก พ.ศ.2554 ตามมาตรา 8 มีโทษจำคุกไม่เกิน 3 เดือน ปรับไม่เกิน 5 พันบาท หรือทั้งจำทั้งปรับ,วันนอร์ ชี้ไม่พบ กมธ.เหตุผลต้องฟังได้,เมื่อวันที่ 26 ต.ค. นายวันมูหะมัดนอร์ มะทา หัวหน้าพรรคประชาชาติ ในฐานะอดีตประธานรัฐสภา ให้สัมภาษณ์ถึงกรณีกรรมาธิการของสภาผู้แทนราษฎรหลายชุด มีหนังสือเชิญ พล.อ.ประยุทธ์ จันทร์โอชา นายกรัฐมนตรีและ รมว.กลาโหม รวมถึงรองนายกฯ และรัฐมนตรีไปให้ข้อมูล ฝ่ายบริหารควรให้ความร่วมมือหรือไม่ว่า โดยทั่วไปแล้วเป็นหน้าที่ของฝ่ายบริหารที่จะมาให้ข้อมูลให้ความคิดเห็นต่อกรรมาธิการที่เป็นฝ่ายนิติบัญญัติ แต่ฝ่ายนิติบัญญัติต้องเข้าใจด้วยว่าผู้บริหารสำคัญมีภารกิจรัดตัว การเชิญแต่ละครั้งต้องมีเหตุผลความจำเป็น หากเชิญไปแล้วฝ่ายบริหารควรสละเวลามาให้ข้อมูล เพื่อแลกเปลี่ยนความคิดเห็นกัน อะไรแจงได้ก็แจง อะไรที่เคยชี้แจงไปแล้วก็เอาข้อมูลมาให้ หรืออะไรที่เป็นความลับยังไม่สามารถชี้แจงได้ก็แจ้งให้กรรมาธิการเข้าใจได้ หากจะไม่มาชี้แจง ต้องมีเหตุผลความจำเป็นที่รับฟังได้,เรียก 3 ครั้งไม่มามีความผิดตาม ก.ม.,นายวันมูหะมัดนอร์กล่าวอีกว่า แต่ส่วนตัวมองว่าถ้าทุกฝ่ายให้ความร่วมมือกันในการทำงานจะเป็นบรรยากาศที่ดีของประชาธิปไตย ส่วนที่นายวิษณุ เครืองาม รองนายกรัฐมนตรี ระบุว่าไม่มีข้อกฎหมายบังคับให้ข้าราชการการเมืองต้องเข้าชี้แจงกับกรรมาธิการ ซึ่งแตกต่างกับข้าราชการประจำที่หากไม่ไปชี้แจงจะมีหนังสือถึงผู้บังคับบัญชานั้น ตามข้อบังคับและกฎหมายว่าด้วยการเชิญผู้มาชี้แจงต่อกรรมาธิการนั้น ไม่มีอะไรแตกต่างกันและทุกคนต้องมาชี้แจง ถ้าไม่มาต้องมีเหตุผลชี้แจงและกรรมาธิการรับฟังได้ แต่ถ้ากรรมาธิการยังติดใจอยู่ก็ต้องเชิญอีก เมื่อครบ 3ครั้งหากยังไม่มามีความผิดและบทลงโทษตามกฎหมาย,นัดหารือยื่นซักฟอกสัปดาห์หน้า,นายวันมูหะมัดนอร์กล่าวถึงกรณีการเตรียมการอภิปรายไม่ไว้วางใจรัฐบาลที่จะมีขึ้นกลางเดือน ธ.ค. ว่า เรื่องดังกล่าวยังไม่มีข้อสรุปที่ชัดเจนออกมาเนื่องจากสัปดาห์ที่ผ่านมามีประเด็นหลายอย่างที่พรรคฝ่ายค้านต้องดำเนินการ การเลือกตั้งซ่อมนครปฐมก็เพิ่งเสร็จสิ้น ตอนนี้หลายฝ่ายก็กำลังพิจารณาเกี่ยวกับงบประมาณ ดังนั้นคาดว่าสัปดาห์หน้าทางพรรคร่วมฝ่ายค้านคงมีการหยิบยกเรื่องนี้มาหารือกัน,ชลน่าน งัด พ.ร.บ.คำสั่งเรียกจัดการ,นพ.ชลน่าน ศรีแก้ว ส.ส.น่านพรรคเพื่อไทย ให้สัมภาษณ์กรณีคณะกรรมาธิการป้องกันและปราบปรามการทุจริตประพฤติมิชอบ สภาผู้แทนราษฎร เรียกนายกฯและรองนายกฯเข้าให้ข้อมูล แต่มีข้อโต้แย้งว่านายกฯและรองนายกฯสามารถไม่มาให้ข้อมูลได้หรือไม่ว่า อำนาจกรรมาธิการจะมีตามที่สภาฯมอบให้ในแต่ละคณะไป เช่น กรรมาธิการ ป.ป.ช. มีหน้าที่พิจารณาสอบข้อเท็จจริงหรือศึกษากรณีใดๆที่เกี่ยวกับกระบวนการการป้องกันและปราบปรามการทุจริตประพฤติมิชอบ หากมีเรื่องที่เกี่ยวข้องกับหน้าที่และอำนาจ เขาสามารถเชิญบุคคลทั้งเจ้าหน้าที่รัฐหรือบุคคลใดๆมาชี้แจงข้อมูลได้ กรณีเป็นเจ้าหน้าที่รัฐให้แจ้งไปที่นายกฯหรือรัฐมนตรีเจ้ากระทรวงเป็นผู้สั่งการให้มาชี้แจง ถ้าเจ้าหน้าที่รัฐหรือบุคคลดังกล่าวไม่มาชี้แจง กรรมาธิการจะเชิญเป็นครั้งที่ 2 ถ้ายังไม่มีอีกกรรมาธิการจะพิจารณาลงมติว่าจะออกคำสั่งเรียกตาม พ.ร.บ.คำสั่งเรียก พ.ศ.2554 หรือไม่,เบี้ยวจำคุกไม่เกิน 3 เดือน—ปรับ 5 พัน,หากยังไม่มีอีกกรรมาธิการจะพิจารณาลงมติว่าจะออกคำสั่งเรียกตาม พ.ร.บ.คำสั่งเรียก พ.ศ. 2554 ตามมาตรา 8 ถ้าเสียงข้างมากมีมติให้ออกคำสั่งเรียก ให้ออกคำสั่งเรียกบุคคลนั้น หากไม่มาจะมีโทษตาม พ.ร.บ.ฉบับนี้ในมาตรา 13 ที่ระบุว่าผู้ใดฝ่าฝืนหรือไม่ปฏิบัติตามมาตรา 8 ต้องระวางโทษจำคุกไม่เกินสามเดือน หรือปรับไม่เกินห้าพันบาท หรือทั้งจำทั้งปรับ ถ้าผู้กระทำความผิดตามวรรคหนึ่งเป็นข้าราชการ พนักงาน หรือลูกจ้างของหน่วยราชการหน่วยงานของรัฐ รัฐวิสาหกิจ หรือราชการส่วนท้องถิ่น ให้ถือว่าเป็นความผิดทางวินัยด้วย ทั้งข้าราชการการเมือง ข้าราชการประจำอยู่ใต้หลักเกณฑ์เดียวกันทั้งหมด นพ.ชลน่านกล่าว,นิรันดร์ สวนไม่ผิดมาตรา 157,นายนิรันดร์ นาเมืองรักษ์ ส.ส.ร้อยเอ็ด พรรคเพื่อไทย ในฐานะรองประธานกรรมาธิการป้องกันและปราบปรามการทุจริตและประพฤติมิชอบ สภาผู้แทนราษฎร กล่าวถึงกรณีนายไพบูลย์ นิติตะวัน ส.ส.บัญชีรายชื่อ พรรคพลังประชารัฐ เตือนให้ กมธ.ระวังการกระทำผิดประมวลกฎหมายอาญามาตรา 157 กรณีที่จะเรียก พล.อ.ประยุทธ์ จันทร์โอชา นายกฯและ รมว.กลาโหม และ พล.อ.ประวิตร วงษ์สุวรรณ รองนายกฯมาชี้แจงเรื่องการถวายสัตย์ปฏิญาณ ไม่ครบถ้วนตามรัฐธรรมนูญว่า พล.ต.อ.เสรีพิศุทธ์ เตมียเวส ส.ส.บัญชีรายชื่อ พรรคเสรีรวมไทย ในฐานะประธาน กมธ.เสนอความเห็นขอเชิญ พล.อ.ประยุทธ์และ พล.อ.ประวิตรมาชี้แจงต่อ กมธ. ที่ประชุม กมธ.ไม่ขัดข้อง การที่นายไพบูลย์ระบุว่า กมธ.ไม่มีอำนาจเรียก พล.อ.ประยุทธ์มาให้ข้อมูล ยืนยันว่า กมธ.มีอำนาจเรียก พล.อ.ประยุทธ์มาให้การต่อ กมธ.ได้ ไม่ถือว่าทำผิดตามประมวลกฎหมายอาญา มาตรา 157 เพราะ กมธ.มีอำนาจเรียกบุคคลที่เกี่ยวข้องมาให้ข้อเท็จจริงได้ แม้ศาลรัฐธรรมนูญจะเคยวินิจฉัยว่า พล.อ.ประยุทธ์ไม่มีความผิดในเรื่องนี้ แต่อำนาจของ กมธ.เป็นฝ่ายนิติบัญญัติ แยกออกจากฝ่ายบริหาร ฝ่ายตุลาการ จึงไม่ผูกโยงกับมติศาลรัฐธรรมนูญจึงเรียก พล.อ.ประยุทธ์มาให้ข้อมูลได้ และ กมธ.ยังได้รับสิทธิคุ้มครอง ใครจะฟ้องร้องไม่ได้,โอดเอาผิดยากไม่รู้ส่งใครลงโทษ,นายนิรันดร์กล่าวว่า ส่วนเมื่อ กมธ.เชิญมาชี้แจงแล้ว เป็นสิทธิของนายกรัฐมนตรีจะมาหรือไม่ ส่วนตัวเชื่อว่า นายกฯคงไม่มาชี้แจง หรืออาจส่งคนมาชี้แจงแทน หรืออาจทำหนังสือชี้แจงมาว่า นายวิษณุ เครืองาม รองนายกฯได้แจงข้อเท็จจริงกรณีดังกล่าวในสภาฯไปเรียบร้อยแล้ว อย่างไรก็ตาม หาก กมธ. เชิญ พล.อ.ประยุทธ์มาชี้แจง 3 ครั้งแล้วยังไม่ยอมมา ตามกฎหมายระบุไว้ว่าถ้าเป็นข้าราชการให้ กมธ.ส่งเรื่องต่อผู้บังคับบัญชาเพื่อพิจารณาลงโทษ แต่กรณีนี้ พล.อ.ประยุทธ์เป็นนายกฯ เป็นผู้มีอำนาจสูงสุดแล้ว ถ้าไม่มาชี้แจงจริงๆยอมรับว่า กมธ.คงทำอะไรไม่ได้ เพราะไม่รู้จะส่งเรื่องให้ใครพิจารณาลงโทษ,ฝ่ายค้านขอขยายเวลาสแกนงบฯปี 63,นพ.ชลน่าน ศรีแก้ว รองหัวหน้าพรรคเพื่อไทย ในฐานะรองประธานคณะกรรมาธิการงบประมาณ 2563 กล่าวว่า รัฐบาลให้เวลาการพิจารณาเพียง 226 ชั่วโมงเท่านั้น ถือว่าน้อยมากหากเทียบกับปีที่ผ่านมา อ้างว่าเวลามีจำกัดต้องเร่งพิจารณา ดังนั้นกรรมาธิการซีกพรรคร่วมฝ่ายค้านเตรียมขอขยายเวลาในการพิจารณางบประมาณ หวังเป็นอย่างยิ่งว่าจะได้รับความร่วมมือจากฝ่ายรัฐบาลในการพิจารณางบประมาณ ทั้งนี้ การพิจารณาจะให้ความสำคัญเป็นพิเศษกับงบประมาณของฝ่ายความมั่นคง กระทรวงกลาโหม และงบฯกลาง หากผู้ชี้แจงไม่สามารถชี้แจงได้ว่าของบฯไปทำอะไรหรือทำไมต้องเร่งดำเนินการไม่ว่าจะเป็นงบฯก่อสร้าง งบฯจัดซื้ออาวุธ หรืองบฯก่อหนี้ผูกพัน ทางคณะกรรมาธิการคงไม่ยอม,เล็งหั่นงบฯ ไม่ต่ำกว่า 5 หมื่นล้าน,คาดว่าในการพิจารณาของคณะกรรมาธิการจะมีการปรับลดงบประมาณลงไม่ต่ำกว่า 50,000 ล้านบาทแน่นอน สำหรับงบฯกลางที่มีการกันไว้กว่า 96,000 ล้านบาท เป็นอำนาจนายกฯในการอนุมัติงบ หากมีการกันงบฯ ไว้จ่ายค่าเสียหายกรณีที่ พล.อ.ประยุทธ์ จันทร์โอชา ขณะเป็นหัวหน้า คสช.มีคำสั่งใช้มาตรา 44 ประกาศ คสช. ระงับการสำรวจและประกอบกิจการทำเหมืองแร่ทองคำชาตรีของบริษัท อัครา หากไทยแพ้ต้องจ่ายค่าปรับไม่น้อยกว่า 36,000 ล้านบาท คณะกรรมาธิการคงไม่ยอมให้เอาเงินภาษีประชาชนไปจ่ายค่าปรับ ถือเป็นการใช้งบฯ ที่ไม่เหมาะสม เมื่อหัวหน้า คสช.สั่งปิดหัวหน้า คสช.จะต้องรับผิดชอบ จะให้ประชาชนมาร่วมรับผิดชอบไม่ได้ นพ.ชลน่านกล่าว,ขั้ว รบ.ไม่สงสัยคุณสมบัติ ธนาธร,นายวิเชียร ชวลิต ส.ส.บัญชีรายชื่อ พรรคพลังประชารัฐ ในฐานะรองประธาน กมธ.วิสามัญพิจารณาร่าง พ.ร.บ.งบประมาณรายจ่ายประจำปี 2563 กล่าวถึงกรณีนายชวน หลีกภัย ประธานสภาฯ ระบุหาก กมธ.งบประมาณฯ มีข้อสงสัยว่านายธนาธร จึงรุ่งเรืองกิจ หัวหน้าพรรคอนาคตใหม่จะเป็น กมธ.งบฯได้หรือไม่ให้ทำหนังสือสอบถามมาที่ประธานสภาฯว่า ที่ประชุม กมธ.ไม่มีการตั้งข้อสงสัยสถานะของนายธนาธรในการทำหน้าที่ กมธ.งบฯ เพราะเห็นว่าขณะนี้มีผู้ยื่นเรื่องต่อประธานสภาฯ และส่งเรื่องให้ศาลรัฐธรรมนูญวินิจฉัยเรื่องดังกล่าวแล้ว คงไม่ต้องทำหนังสือถึงประธานสภาฯให้วินิจฉัย,มีคนร้องแล้วรอศาล รธน.ชี้ขาด,นายวิเชียรกล่าวอีกว่า เรื่องนี้ปล่อยให้เป็นกระบวนการที่มีผู้ยื่นเรื่องต่อศาลรัฐธรรมนูญวินิจฉัยว่าผลจะออกมาเป็นอย่างไร ส่วนตัวมองว่าในหลักการของกฎหมายแล้ว การให้คนนอกดำรงตำแหน่ง กมธ.วิสามัญฯได้ มีความมุ่งหมายอยากให้เป็นคนนอกจริงๆ ที่ไม่มีตำแหน่ง ส.ส.เพื่อให้ใช้ความรู้ ความเชี่ยวชาญเฉพาะด้านมาช่วยงาน กมธ.วิสามัญ ไม่ได้หมายถึงการเป็น ส.ส.แต่ถูกพักงาน แล้วใช้โควตาคนนอกมาเป็น กมธ.เป็นคนละกรณีกัน ยืนยันว่าไม่ได้ตั้งแง่กีดกันนายธนาธร แต่แค่สงสัยว่าจะดำรงตำแหน่งได้หรือไม่ ต้องรอกระบวนการวินิจฉัยชี้ขาด,ธนกร ฉะ ปธ.กมธ.ป.ป.ช.ลุอำนาจ,นายธนกร วังบุญคงชนะ รองโฆษกพรรคพลังประชารัฐ กล่าวถึงกรณี พล.ต.อ.เสรีพิศุทธ์ เตมียเวส ประธานคณะกรรมาธิการป้องกันและ ปราบปรามการทุจริตและประพฤติมิชอบ สภาฯจะเรียก พล.อ.ประยุทธ์ จันทร์โอชา นายกฯและ รมว.กลาโหมและ พล.อ.ประวิตร วงษ์สุวรรณ รองนายกฯ มาชี้แจงกรณียื่นร่างงบประมาณรายจ่ายประจำปี 2563 ไม่ถูกต้องเนื่องจากรัฐบาลถวายสัตย์ปฏิญาณไม่ครบว่า กมธ.ไม่น่าจะมีอำนาจเรียกตรวจสอบเพราะศาลรัฐธรรมนูญได้วินิจฉัยจบแล้ว ด้วยความเคารพผู้อาวุโสอย่าง พล.ต.อ.เสรีพิศุทธ์อยากให้ทำการเมืองอย่างสร้างสรรค์ อย่าใช้ตำแหน่งประธาน กมธ.มุ่งทำลายล้างทางการเมืองเพียงอย่างเดียว อย่าลุแก่อำนาจ เป็นนายตำรวจเก่า น่าจะทราบกฎหมายดีว่า การเป็น กมธ.มีหน้าที่ตรวจสอบการทุจริต ประพฤติมิชอบต่างๆ ไม่ใช่มาตรวจสอบปมถวายสัตย์ฯของนายกฯ กมธ.สภาฯมีบทบาทหน้าที่ตามกฎหมายชัดเจน อย่าใช้อำนาจไม่ถูกต้อง ขอให้ดูการทำงานของ กมธ.ส่วนใหญ่ทำงานได้ดี เข้าใจบทบาทหน้าที่ ตรวจสอบตรงไปตรงมา ไม่ได้มุ่งเน้นทำลายฝ่ายการเมืองตรงข้าม,บิ๊กป๊อก พร้อมแจง กมธ.ป้องกันภัย,พล.อ.อนุพงษ์ เผ่าจินดา รมว.มหาดไทย กล่าวถึงกรณีนายวิสาร เตชะธีราวัฒน์ ส.ส.เชียงราย พรรคเพื่อไทย ระบุว่าคณะกรรมาธิการป้องกันและบรรเทาผลกระทบจากภัยธรรมชาติและสาธารณภัย มีมติเชิญ พล.อ.อนุพงษ์ และนายฉัตรชัย พรหมเลิศ ปลัดกระทรวงมหาดไทย และ ผวจ.บางจังหวัดมาให้ข้อมูลเกี่ยวกับการใช้งบประมาณ จำนวน 15,800 ล้านบาท เพื่อแก้ปัญหาภัยและน้ำท่วมว่า ถ้าเชิญมา ผมก็พร้อมจะไปชี้แจง ไม่มีอะไร เราไม่ได้มีปัญหาอะไรอยู่แล้ว แต่ตอนนี้ยังไม่เห็นหนังสือเชิญ,นิพนธ์ โต้จัดงบฯเท่ากันทุก จว.,ด้านนายนิพนธ์ บุญญามณี รมช.มหาดไทย กำกับดูแลกรมป้องกันและบรรเทาสาธารณภัย ให้สัมภาษณ์กรณีนายวิสาร เตชะธีราวัฒน์ ส.ส.เชียงรายพรรคเพื่อไทย ในฐานะกรรมาธิการป้องกันและบรรเทาผลกระทบจากภัยธรรมชาติและสาธารณภัย ระบุว่าการจัดสรรงบประมาณแก้ปัญหาน้ำท่วมภัยแล้ง ของกระทรวงมหาดไทย อาจมีการทุจริตและไม่เป็นธรรม จะเชิญ รมว.มหาดไทยและปลัดกระทรวงมหาดไทยเข้าชี้แจงว่า การจัดสรรงบประมาณเท่ากันหมดทุกจังหวัด 200 ล้านบาท ไม่มีคำว่าฝ่ายรัฐบาล ฝ่ายค้าน กระทรวงมหาดไทยจะมอบให้เป็นอำนาจ ผวจ.ให้ดำเนินการ ส่วนงบฯที่รัฐบาลให้ครัวเรือนละ 5,000 บาทแก้ปัญหาน้ำท่วม จะมีการประชาพิจารณ์ ตรวจสอบว่าเกิดความเสียหายจริงหรือไม่ แล้วจะส่งเรื่องจากองค์กรปกครองส่วนท้องถิ่น ไปที่อำเภอ จังหวัดและกรม ปภ. พร้อมที่อยู่และเลขบัญชีผู้ประสบภัย ให้ธนาคารออมสินเป็นผู้จ่ายเข้าบัญชี,ท้า ส.ส.ไปถามพื้นที่–ขู่ระวังถูกสอย,หาก ส.ส.ยังติดใจให้ไปสอบถามในพื้นที่ได้ แต่ต้องระวัง เพราะกฎหมายรัฐธรรมนูญกำหนดไว้ ห้าม ส.ส.เข้าไปยุ่งเกี่ยวกับงบประมาณ อาจถูกร้องถูกถอดถอนได้ ส่วนกรณีจะเชิญ รมว.มหาดไทยไปชี้แจงนั้น ไม่ทราบว่า รมว.มหาดไทยจะไปหรือไม่ ยังไม่ได้พูดคุยกันเรื่องนี้ รมช.มหาดไทยกล่าว ผู้สื่อข่าวรายงานว่า กระทรวงมหาดไทยยังไม่ได้มีการหารือกันในเรื่องดังกล่าว เนื่องจากยังไม่ได้มีหนังสือเชิญจากกรรมาธิการ,เทพไท ติง กมธ.เล่นผิดที่ไล่เปิดซักฟอก,นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวผ่านเฟซบุ๊กไลฟ์ถึงกรณี พล.ต.อ.เสรีพิศุทธ์ เตมียเวส ประธานคณะกรรมาธิการ ป.ป.ช.จะเชิญนายกฯเข้าชี้แจง เรื่องการถวายสัตย์ปฏิญาณและการจัดทำงบประมาณว่ามีประเด็นต้องพิจารณาคือ 1.คณะ กมธ.ป.ป.ช.มีสิทธิเชิญนายกฯเข้าชี้แจงได้หรือไม่ เป็นสิทธิทำได้ เพราะ กมธ.มีอำนาจเชิญบุคคลที่เกี่ยวข้องกับการบริหารราชการแผ่นดิน เข้าชี้แจงปัญหาใดๆต่อที่ประชุม กมธ.ได้. 2.การเชิญ พล.อ.ประยุทธ์เข้าชี้แจงใน 2 เรื่องที่ว่าเหมาะสมหรือไม่ บทบาทหน้าที่ของ กมธ.ป.ป.ช.ตามข้อบังคับการประชุมสภาฯ มีหน้าที่การตรวจสอบการทุจริตประพฤติมิชอบเท่านั้น การถวายสัตย์ปฏิญาณและการจัดทำงบประมาณ ไม่เข้าข่ายการกระทำทุจริตและประพฤติมิชอบ จึงไม่เห็นด้วยที่จะเชิญนายกฯมาชี้แจงใน กมธ.ป.ป.ช. 3.การตรวจสอบกรณีการถวายสัตย์ปฏิญญาณไม่ครบถ้วน และการจัดทำ พ.ร.บ.งบประมาณที่ไม่ถูกต้อง ตรวจสอบได้ด้วยการเปิดอภิปรายไม่ไว้วางใจนายกฯหรือรัฐมนตรีที่เกี่ยวข้อง ถ้าใช้ช่องทางนี้จะเหมาะสมกว่าการตรวจสอบผ่านที่ประชุมคณะ กมธ.ป.ป.ช.,เหน็บ ส.ส.มือใหม่ไม่เข้าใจบทบาท,นายเทพไทกล่าวอีกว่า 4.การตรวจสอบการจัดทำ พ.ร.บ.งบประมาณที่ไม่ถูกต้อง ควรใช้บทบาทของคณะ กมธ.การเงินการคลัง ตรวจสอบความถูกต้อง จะเหมาะสมกว่าการใช้ กมธ.คณะอื่น ทราบดีว่า พล.ต.อ.เสรีพิศุทธ์เป็น ส.ส.สมัยแรก อาจทำให้ไม่เข้าใจบทบาทการทำหน้าที่ ส.ส.ในสภาฯดีเท่าที่ควร จึงอยากให้ พล.ต.อ.เสรีพิศุทธ์ได้ใช้บทบาทของฝ่ายนิติบัญญัติ ตรวจสอบการทำหน้าที่ของฝ่ายบริหารให้ถูกต้องตามบทบัญญัติรัฐธรรมนูญ และข้อบังคับการประชุมสภาฯ ไม่ควรเอาความรู้สึกส่วนตัวมาเกี่ยวข้องกับการทำหน้าที่ ส.ส.อาจจะทำให้ขาดความชอบธรรมและความน่าเชื่อถือในสายตาประชาชนได้,จุรินทร์ โวนำ ปชป.กว่า 80 ชีวิตมีงานทำ,ที่โรงแรมสุดาพาเลซ สะพานควาย นายจุรินทร์ ลักษณวิศิษฏ์ รองนายกฯและ รมว.พาณิชย์ในฐานะหัวหน้าพรรคประชาธิปัตย์ เป็นประธานการประชุมกรรมการสาขาพรรคและตัวแทนพรรคประจำจังหวัดทั่วประเทศ โดยนายจุรินทร์กล่าวตอนหนึ่งว่า หลังการเลือกตั้ง 24 มี.ค. ความฝันของพรรค อยากเห็นผู้ที่มีศักยภาพไม่ว่าจะเป็นอดีต ส.ส. ผู้บริหารพรรค อดีตผู้สมัคร ส.ส. มีโอกาสทำหน้าที่ขณะนี้เป็นจริงไม่ต่ำกว่า 80 คน ได้ถูกคัดสรรให้เข้าไปทำหน้าที่ผู้บริหารระดับต้นของประเทศและตำแหน่งอื่นๆ เช่น ผู้ช่วย ส.ส.ผู้เชี่ยวชาญ ชำนาญการ และเลขานุการรัฐมนตรี ที่ปรึกษารัฐมนตรี ผู้ช่วยรัฐมนตรี เป็นทีมจากพรรคประชาธิปัตย์ เราทำฝันนี้สู่การปฏิบัติได้ แม้จะไม่ครบทุกคน การเข้าร่วมรัฐบาลพรรคมีเงื่อนไขนำนโยบายของพรรคบรรจุไว้ในนโยบายรัฐบาล ไม่ว่าโครงการประกันรายได้ การแก้ไขรัฐธรรมนูญเปิดกุญแจปลดล็อกให้เดินไปสู่การแก้ไขในวันข้างหน้าได้ และการบริหารราชการแผ่นดินจะต้องบริหารด้วยความซื่อสัตย์สุจริต บรรจุไว้เป็น 1 ใน 12 นโยบายเร่งด่วนของรัฐบาลที่แถลงต่อรัฐสภา,โอ่ประกันรายได้ปาล์ม ยาง ข้าว,นายจุรินทร์กล่าวต่อว่า นโยบายประกันรายได้เกษตรกรในความรับผิดชอบของกระทรวงพาณิชย์และกระทรวงเกษตรฯ ทำเห็นผลเป็นรูปธรรม ทั้งปาล์ม ยางพารา และข้าว โดยยางพาราได้ผ่าน ครม.แล้ววันที่ 1-15 พ.ย. ใช้เวลา 15 วันจะโอนเงินส่วนต่างถึงมือชาวสวนยาง มันสำปะหลังวันที่ 27 ต.ค. จะไป จ.อุดรธานี ประชุม 3 ฝ่ายภาครัฐภาคเอกชนและชาวไร่มันสำปะหลังเคาะประกันรายได้กิโลกรัมละเท่าใด จำนวนเท่าใดต่อครัวเรือน เสร็จแล้วจะเข้าสู่ ครม. ข้าวโพดจะไปเคาะประกัน 3 ฝ่ายวันที่ 11 พ.ย. ที่ จ.เพชรบูรณ์ แล้วจะเข้าคณะกรรมการนโยบายข้าวโพดและไป ครม.เพื่ออนุมัติต่อไป คาดว่าจะดูแลส่วนต่างพืช 5 ชนิดได้ครบถ้วนภายในสิ้นปีนี้นี่คือสิ่งที่เราตั้งใจทำเพื่อประชาชนและพิสูจน์ตามที่ประกาศไว้ว่าจะ ทำได้ไว ทำได้จริง,ให้ เสี่ยต่อ-องอาจ คัดคนชิงผู้ว่าฯ กทม.,นายจุรินทร์กล่าวถึงการจัดสัมมนาสมาชิกพรรคประชาธิปัตย์ว่า เพื่อให้เป็นไปตามกฎหมายพรรคการเมืองและกฎหมายเลือกตั้ง ถ้าจะส่งผู้สมัครลงรับเลือกตั้งต้องมีตัวแทนประจำสาขาพรรค และผู้แทนประจำจังหวัดต้องจัดตั้งให้ครบทุกเขต จึงต้องซักซ้อมทำความเข้าใจให้พร้อมหากมีการเลือกตั้งซ่อม พร้อมชี้แจงและรายงานความคืบหน้าเพื่อให้สมาชิกและตัวแทนจังหวัดที่มาประชุมสัมมนารับทราบและนำไปเผยแพร่ให้สมาชิกทั่วประเทศรับฟัง ส่วนความคืบหน้าการเลือกตั้งท้องถิ่นยังไม่ชัดเจน ยังไม่รู้ว่าจะมีการเลือกตั้งขึ้นเมื่อใด ต้องพิจารณาต่อไปว่าพื้นที่ใดควรส่งหรือไม่ควรส่งผู้สมัคร สำหรับการเลือกตั้งผู้ว่าฯ กทม. ได้มอบหมายให้นายเฉลิมชัย ศรีอ่อน เลขาธิการพรรคและนายองอาจ คล้ามไพบูลย์ รองหัวหน้าพรรคผู้ดูแล กทม.พิจารณาหาตัวผู้สมัครเห็นด้วยที่จะรื้อฟื้นให้มีการเลือกตั้ง ส.ข. เพราะกรุงเทพฯพื้นที่กว้าง ลำพัง ส.ก.จะดูแลพื้นที่ไม่ทั่วถึง พร้อมจับมือกับทุกพรรคที่เห็นตรงกัน เพื่อผลักดันให้มีการเลือกตั้ง ส.ข.เหมือนในอดีต,บิ๊กป้อม ลง 3 จชต.ยกระดับ ศก.,พล.ท.คงชีพ ตันตระวาณิชย์ โฆษกประจำรองนายกรัฐมนตรี กล่าวว่า เมื่อเวลา 09.00 น. ที่ศูนย์ราชการ จชต. อ.เมือง จ.ยะลา พล.อ.ประวิตร วงษ์สุวรรณ รองนายกรัฐมนตรี และคณะเดินทางไปตรวจติดตามการพัฒนาพื้นที่จังหวัดชายแดนภาคใต้ โดยรับฟังการบรรยายสรุปภาพรวมการพัฒนาเศรษฐกิจ สังคมและทรัพยากรมนุษย์ในพื้นที่ จชต.มีความก้าวหน้าเป็นรูปธรรมอย่างมากในทุกมิติ พล.อ.ประวิตรได้กล่าวนำปรารถนาดีและความห่วงใยของ พล.อ.ประยุทธ์ จันทร์โอชา นายกฯ ถึงความเป็นหนึ่งเดียวกัน ส่งกำลังใจมายังพี่น้องประชาชนใน 3 จชต.ขอให้ศอ.บต.เดินหน้างานพัฒนาไปพร้อมกับงานความมั่นคง ให้ความสำคัญกับการให้โอกาสและคงสิทธิของประชาชนในพื้นที่ให้เท่าเทียมกัน ไม่ถูกกดทับจากกลุ่มอิทธิพลใดๆ จากนั้น พล.อ.ประวิตรร่วมเป็นสักขีพยานการลงนามความร่วมมือการส่งเสริมการปลูกกาแฟ (ครบวงจร) ในพื้นที่ระหว่าง ศอ.บต. สภาเกษตรกรแห่งชาติและบริษัท ปตท. (ธุรกิจคาเฟ่ อเมซอน) และเปิดสวนอุตสาหกรรมแห่งแรกใน จชต. (Industrial Park),จึงรุ่งเรืองกิจ แบ่งข้างบริจาคพรรค,ผู้สื่อข่าวรายงานว่า สำนักงานคณะกรรมการการเลือกตั้ง (กกต.) เผยแพร่บัญชีรายชื่อผู้บริจาคและจำนวนเงินให้แก่พรรคการเมือง น่าสนใจคือครอบครัวของบุคคลทางการเมือง ร่วมบริจาคเงินเข้าพรรคที่สมาชิกในครอบครัวสังกัดช่วง ม.ค.2561-มี.ค.2562 ก่อนจะมีการเลือกตั้งวันที่ 24 มี.ค. อาทิ ตระกูล จึงรุ่งเรืองกิจ ฝ่ายพรรคอนาคตใหม่ ประกอบด้วยนายธนาธร จึงรุ่งเรืองกิจ หัวหน้าพรรคอนาคตใหม่ บริจาครวม 10 ล้านบาท นางรวิพรรณ จึงรุ่งเรืองกิจ ภรรยานายธนาธร บริจาครวม 7.2 ล้านบาท นางวนิดา แดงทองดี มารดานางรวิพรรณ บริจาครวม 5 ล้านบาท และนายสกุลธร จึงรุ่งเรืองกิจ บริจาค 30,000 บาท ขณะที่ตระกูล จึงรุ่งเรืองกิจ ฝ่ายพรรคพลังประชารัฐ ประกอบด้วย นายพงศ์กวิน จึงรุ่งเรืองกิจ บริจาค 5 ล้านบาท ตระกูล ศิลปอาชา พรรคชาติไทยพัฒนา ประกอบด้วย นายวราวุธ ศิลปอาชา บริจาค 8 ล้านบาท ทรัพย์สินและประโยชน์อื่นใดอีก 1,375,000 บาท น.ส.กัญจนา ศิลปอาชา บริจาค 9 ล้านบาท คุณหญิงแจ่มใส ศิลปอาชา บริจาค 9 ล้านบาท ทรัพย์สินและประโยชน์อื่นใดอีก 3 แสนบาท,โสภณพนิช จ่าย ปชป. 35 ล้าน,พรรคประชาธิปัตย์ในปี 2561 คุณหญิงกัลยา โสภณพนิช รองหัวหน้าพรรค บริจาค 6 ล้านบาท นายโชติ โสภณพนิช (สามีคุณหญิงกัลยา) บริจาค 10 ล้านบาท ปี 2562 คุณหญิงกัลยา บริจาค 9 ล้านบาท นายโชติบริจาค 10 ล้านบาท ตระกูล ปิตุเตชะ พรรคประชาธิปัตย์ พบว่านายวิริยะ ปิตุเตชะ บริจาค 10 ล้านบาท ในปี 2562 ตระกูล ปัญญาสกุลวงศ์ พรรคประชาธิปัตย์ ประกอบด้วย นายสุทธิ ปัญญาสกุลวงศ์ อดีต ส.ส.กทม.พรรคประชาธิปัตย์ บริจาค 10 ล้านบาท นายธนวัฒน์ ปัญญาสกุลวงศ์ (ลูกนายสุทธิ) บริจาค 10 ล้านบาท นายสพลกิตติ์ ปัญญาสกุลวงศ์ (ลูกนายสุทธิ) บริจาค 10 ล้านบาท น.ส.พิชามณช์ ปัญญาสกุลวงศ์ (ลูกนายสุทธิ) บริจาค 10 ล้านบาท,อนุทิน–ศักดิ์สยาม ควักคนละ 5 ล้าน,ด้านพรรคภูมิใจไทย นายศักดิ์สยาม ชิดชอบ บริจาค 5 ล้านบาท นายอนุทิน ชาญวีรกูล บริจาค 5 ล้านบาท ในปี 2561 และบริจาค 1 ล้านบาทในปี 2562 พรรคเพื่อไทย นายพงษ์ศักดิ์ รักตพงศ์ไพศาล บริจาค 5 ล้านบาท น.ส.ศรีวรรณ รักตพงศ์ไพศาล บริจาค 1 ล้านบาท ในปี 2562 นายเทวัญ ลิปตพัลลภ หัวหน้าพรรคชาติไทยพัฒนา บริจาค 8.4 ล้านบาท ในปี 2562 นายอิทธิพล คุณปลื้ม หัวหน้าพรรคพลังชล บริจาค 2 แสนบาท เป็นต้น ขณะที่ตระกูล เตมียเวส พรรคเสรีรวมไทย พล.ต.อ.เสรีพิศุทธ์ เตมียเวส หัวหน้าพรรคเสรีรวมไทย บริจาค 10 ล้านบาทในปี 2562
ฝ่ายค้านโต้แหลก วิษณุ อดีตประธานรัฐสภายัน กมธ.มีอำนาจเรียกนายกฯ-รองนายกฯ-รมต. มาชี้แจง วันนอร์ ไม่ยอมมาพบต้องมีเหตุผลรับฟังได้
ประยุทธ์ จันทร์โอชา,ประวิตร วงษ์สุวรรณ,พ.ร.บ.คำสั่งเรียกของคณะกรรมาธิการของสภาผู้แทนราษฎรและวุฒิสภา,กมธ.,วิษณุ เครืองาม,ป.ป.ช.,ข่าวหน้า1,ข่าวทั่วไป